Zambië maan burgers in SA om op hoede te wees ná aanvalle‘n Winkel in die Pretoriase middestad gedurende die onluste verlede week. (Foto: ANA) Die Zambiese hoë kommissaris in Pretoria het dié land se burgers hier gemaan om ekstra versigtig te wees te midde van wydverspreide aanvalle op veral buitelanders se sakeondernemings. Talle van dié winkels is die afgelope ruk geplunder. Naomi Nyawali, verbonde aan die kommissie, het Zambiese burgers in ŉ verklaring gewaarsku om bekende brandpunte te vermy. Dít volg nadat ŉ Zambiese burger Maandag in Germiston aan die Oos-Rand deur ŉ groep mense oorval en met ŉ skerp voorwerp in die voorkop gesteek is. Luidens die verklaring was Daniel Lupiua (33) op pad huis toe nadat hy ŉ familielid by ŉ skool gaan aflaai het. Hy is in ŉ sogenaamde plaaslike dialek gegroet. Lupiua kon egter nie teruggroet nie en is daarna aangeval. Volgens Nyawali het die groep Lupiua vir dood agtergelaat, maar hy is later na ŉ hospitaal in die omgewing gehaas vir mediese behandeling. Hy is tans in ŉ bestendige toestand. Lupiua kuier die afgelope twee maande by sy broer in Suid-Afrika. “Die aanranders se motief vir die wrede aanval is nog nie vasgestel nie, maar daar word vermoed dat hy aangeval is weens die huidige vlaag van gewelddadige aanvalle op buitelanders in Suid-Afrika,” het Nyawali gesê. Maroela Media het vroeër berig meer as 100 mense is die afgelope twee dae in hegtenis geneem ná verskeie voorvalle van geweld landswyd.